ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ - 2000-2006 ΧΡΗΜΑΤΟΟΙΚΟΝΟΜΙΚΟΣ ΠΡΟΓΡΑΜΜΑΤΙΣΜΟΣ ΤΟΥ ΚΕΦΑΛΑΙΟΥ 4

η περιοδοσ 2000-2006: συνολικη εκτιμηση

1. Σε συνέχεια των γεωπολιτικών γεγονότων της τελευταίας δεκαετίας στις χώρες της Κεντρικής και Ανατολικής Ευρώπης (ΧΚΑΕ), η εξωτερική δράση της ΕΕ κατέστη ένα πεδίο της κοινοτικής πολιτικής σε ταχεία ανάπτυξη. Τα προγράμματα βοήθειας σε αυτές τις χώρες (PHARE και TACIS) δημιουργήθηκαν το 1989 και 1992 αντιστοίχως. Ειδικότερα, από το 1995 η Κοινότητα υιοθέτησε νέες στρατηγικές που αφορούν τη διεύρυνση της Ευρωπαϊκής Ένωσης με τις συνδεδεμένες ΧΚΑΕ και τη σύσφιγξη της συνεργασίας μεταξύ της Ευρωπαϊκής Ένωσης και των τρίτων μεσογειακών χωρών, των νέων ανεξαρτήτων κρατών (ΝΑΚ) και των αναπτυσσομένων χωρών της Ασίας και της Λατινικής Αμερικής. Σε συνέχεια των διαφόρων συγκρούσεων και φυσικών καταστροφών στη Κεντρική Αφρική, πρώην Γιουγκοσλαβία (Βοσνία-Ερζεγοβίνη), ΝΑΚ, Κεντρική Αμερική (Mitch), Αφγανιστάν, Ιράκ και πρόσφατα στα δυτικά Βαλκάνια (Κόσοβο) και στο Ανατολικό Τιμόρ οι επεμβάσεις κρίσεων της ΕΚ αυξήθηκαν σημαντικά από 114 εκατ. EUR το 1990 σε 810 εκατ. EUR το 1999 (γενικός προϋπολογισμός + Ευρωπαϊκό Ταμείο Ανάπτυξης).

2. Στον κοινοτικό προϋπολογισμό η δέσμευση ετησίων πιστώσεων για τις εξωτερικές πολιτικές αυξήθηκε από 1,9 δισεκατ. EUR για το 1990 σε 6,4 δισεκατ. EUR για το 1999 και σε 8,2 δισεκατ. EUR για το 2000 λαμβάνοντας υπόψη την προενταξιακή στρατηγική που προέβλεπε 1.411 εκατ. EUR το 1999 για το Phare, ενώ για το 2000 προέβλεπε 1.587 εκατ. EUR για το Phare, 1.058 εκατ. EUR για το ISPA και 529 εκατ. EUR για το SAPARD

3. Στα πλαίσια της Agenda 2000 και ειδικότερα τη δημοσιονομική προοπτική που εγκρίθηκε ακολούθως από το Ευρωπαϊκό Συμβούλιο του Βερολίνου το 1999, το ανώτατο ποσό για το κεφάλαιο 4 αυξήθηκε από 4,627 εκατ. EUR το 2000 σε 4.787 εκατ. EUR το 2006 σε αξίες του 2001, (ή 5,285 εκατ. EUR το 2006 με ένα αποπληθωριστή του ΑΕΠ της τάξης του 2%). Όπως διατυπώθηκε στον προγραμματισμό της Επιτροπής κατά το σχεδιασμό του προσχεδίου προϋπολογισμού, αυτό το ποσό επιτρέπει ακόμη την ικανοποίηση των υπαρχουσών προτεραιοτήτων. Το ποσό που προβλέφθηκε για τη συνεργασία με τις χώρες των δυτικών Βαλκανίων ήταν περίπου 1,85 δισεκατ. EUR για την περίοδο 2000-2006 και 280 εκατ. EUR αρχικά το 2000. Αν και η δημοσιονομική προοπτική του Βερολίνου είναι περισσότερο περιορισμένη σε σχέση με την αρχική πρόταση της Επιτροπής, εθεωρείτο ότι το υπόλοιπο κονδύλιο θα μπορούσε να προσφέρει την κατάλληλη χρηματοδότηση για όλα τα άλλα προγράμματα.

4. Η κρίση στο Κόσοβο και οι βομβαρδισμοί που ακολούθησαν μετατόπισαν τις πολιτικές προτεραιότητες της ΕΚ προς τα Βαλκάνια, γεγονός που δεν ελήφθη υπόψη στις δημοσιονομικές προοπτικές του Βερολίνου. Μία δήλωση που αποτελεί παράρτημα της διαθεσμικής συμφωνίας προβλέπει επιπλέον τη δυνατότητα να αναθεωρηθούν οι δημοσιονομικές προοπτικές "υπό το φως της κατάστασης στα Βαλκάνια". Η Επιτροπή θεωρεί ότι τα ποσά που αρχικά προβλέφθηκαν θα έπρεπε να προσαρμοστούν προς τα πάνω για να λάβουν υπόψη τη νέα πολιτική προτεραιότητα σταθεροποίησης και ανάπτυξης της περιοχής των Βαλκανίων.

5. Για το 2000 οι πρόσθετες ανάγκες που πρέπει να είναι διαθέσιμες στο Κόσοβο εξευρέθηκαν χρησιμοποιώντας πλήρως τα μέσα ευελιξίας καθώς και ορισμένες μεταφορές μέσα στο κεφάλαιο 4. Επειδή 40 εκατ. EUR επιπλέον θα πρέπει να εξευρεθούν μέσω μεταφοράς κατά τη διάρκεια του 2000, 30 εκατ. EUR μεταφέρθηκαν από το 1999 και 15 εκατ. EUR προβλέπονται για μακροχρηματοοικονομική βοήθεια στη Βοσνία-Ερζεγοβίνη, το συνολικό ποσό για τις χώρες των δυτικών Βαλκανίων το 2000 θα είναι 540 εκατ. EUR.

6. Στα πλαίσια της δεύτερης ανάγνωσης από το Κοινοβούλιο του προϋπολογισμού 2000, εξεδόθη μια δήλωση σχετικά με την απόφαση του Ευρωπαϊκού Κοινοβουλίου και του Συμβουλίου για τη χρήση των μέσων ευελιξίας που έχουν ως σκοπό τη χρηματοδότηση της ανοικοδόμησης στο Κόσοβο. Τούτη δηλώνει ότι η Επιτροπή θα παρουσιάσει στην αρχή προϋπολογισμού ένα ολοκληρωμένο πρόγραμμα βοήθειας για τα δυτικά Βαλκάνια, το χρηματοοικονομικό σκέλος του οποίου θα προϋποθέτει ότι η Επιτροπή θα παρουσιάσει εγκαίρως μια αναθεώρηση της δημοσιονομικής προοπτικής και ένα προγραμματισμό της κατηγορίας 4 για το σχέδιο προϋπολογισμού του 2001. Το παρόν έγγραφο αποτελεί μέρος αυτού του συνόλου.

οι χρηματοοικονομικεσ αναγκεσ για τα βαλκανια

7. Ένας νέος κανονισμός του Συμβουλίου που προτάθηκε ταυτοχρόνως θα εδραιώσει το νομικό πλαίσιο για τη συνεργασία ΕΕ/Δυτικά Βαλκάνια καθιερώνοντας μια ολοκληρωμένη ανοικοδόμηση και ένα πρόγραμμα οικονομικής ανάπτυξης CARDS - Κοινοτική βοήθεια για την ανάπτυξη και σταθεροποίηση της ανοικοδόμησης. Το νέο πρόγραμμα CARDS θα είναι ένα κατανοητό πρόγραμμα που θα περιλαμβάνει περιφερειακή συνεργασία, ανοικοδόμηση και οικονομική ανάπτυξη και θα καλύπτει την Αλβανία, τη Βοσνία-Ερζεγοβίνη, την Κροατία, την Πρώην Γιουγκοσλαβική Δημοκρατία της Μακεδονίας και την Ομοσπονδιακή Δημοκρατία της Γιουγκοσλαβίας (όπου συμπεριλαμβάνονται το Μαυροβούνιο και το Κόσοβο) για το 2000-2006. Ο βαθμός συμμετοχής στο πρόγραμμα θα εξαρτάται από την τήρηση ορισμένων κριτηρίων που αφορούν τις βασικές αρχές της δημοκρατίας, την έννομη τάξη και τα ανθρώπινα δικαιώματα. Το χρηματοοικονομικό σκέλος του προγράμματος (max 5,5 δισεκατ. EUR) από μόνο του θα καλύψει την ανοικοδόμηση και τη συνεργασία καθώς και τη μακροχρηματοοικονομική βοήθεια, ενώ η ανθρωπιστική βοήθεια και η βοήθεια υπέρ της δημοκρατίας θα παραμείνουν συμπληρωματικές.

* Όπως προαναφέρθηκε, ο αρχικός προγραμματισμός της Agenda 2000 προέβλεπε ποσό 1,85 δισεκατ. EUR για τα δυτικά Βαλκάνια κατά την περίοδο 2000-2006. Η κατάσταση άλλαξε με εκτιμηθείσες ανάγκες μέχρι 5,5 δισεκατ. EUR για την περιοχή, δηλαδή 3,65 δισεκατ. EUR περισσότερο απ'ότι προβλέφθηκε τον Απρίλιο-Μάιο 1999.

* Λαμβάνοντας υπόψη το διαθέσιμο ποσό για τα δυτικά Βαλκάνια για το έτος 2000 (540 εκατ. EUR) το οποίο περιλαμβάνει ήδη 200 εκατ. από τα μέσα ευελιξίας, οι ανάγκες για την περίοδο 2001-2006 γι' αυτή την περιοχή ανέρχονται ακόμη σε 5 δισεκατ. EUR ή 3,4 δισεκατ. προσθετικά σε αυτά που είχαν ήδη προγραμματιστεί.

* Δεν είναι δυνατόν να καλυφθεί εξ ολοκλήρου η πρόσθετη ανάγκη μέσα από το κεφάλαιο 4 χωρίς καμία αναθεώρηση της στέγης των δημοσιονομικών προοπτικών γι' αυτή την περίοδο.

8. Το ενδεικτικό ποσό των 5,5 δισεκατ. EUR βασίζεται στην υπόθεση οικονομικού προγράμματος ανοικοδόμησης στη Σερβία 2,3 εκατ. EUR για το 2001-2006. Η βοήθεια της ΕΚ προς αυτή τη χώρα εξαρτάται φυσικά από μια ευνοϊκή εξέλιξη του πολιτικού της καθεστώτος, ειδάλλως προτείνεται ελάχιστη βοήθεια (περίπου 300 εκατ. EUR για το 2001-2006) με στόχο την ενίσχυση των δυνάμεων της αντιπολίτευσης στη Σερβία.

Για το οικονομικό έτος 2001, ακόμη και σε περίπτωση μη ανοικοδόμησης στη Σερβία, μια αύξηση της στέγης του κεφαλαίου 4 κατά 300 εκατ. θα είναι απαραίτητη, αύξηση που κυρίως οφείλεται στην επιβολή προϋποθέσεων της ανοικοδόμησης στο Κόσοβο. Σε περίπτωση που η Σερβία καταστεί δημοκρατική το 2001 η Επιτροπή θα προτείνει την χρήση των μέσων ευελιξίας για 200 εκατ. EUR κατά ανώτατο όριο .

9. Συμμορφούμενη με τα αποτελέσματα της συζήτησης για τους προσανατολισμούς της Επιτροπής του 2001 και λαμβάνοντας υπόψη τα 540 εκατ. EUR που προβλέφθηκαν για το 2000 και βασιζόμενη σε αυτήν την υπόθεση η Επιτροπή επεξεργάστηκε ένα σενάριο με το οποίο τα υπολειπόμενα 5 δισεκατ. EUR για την περίοδο 2001-2006 θα μπορούσαν να καλυφθούν μέσω επαναδιάθεσης μέσα στην κατηγορία 4 (1,4 δισεκατ. EUR) και μια αύξηση της στέγης κατ' ανώτατο όριο 2 εκατ. EUR γι' αυτή την περίοδο, δηλαδή μια αναθεώρηση των 300 εκατ. EUR ετησίως από το 2001 έως το 2006 και πιθανώς τη χρήση των μέσων ευελιξίας το 2001. Η εκτίμηση των αναγκών εξαρτάται φυσικά από την εξέλιξη της πολιτικής κατάστασης στην περιοχή ιδίως σε ό,τι αφορά τη Σερβία.

10. Ο συνημμένος πίνακας 2 παρουσιάζει μια προσομοίωση για τον χρηματοοικονομικό προγραμματισμό με στόχο τη μείωση των χρηματοοικονομικών επιδράσεων του προγράμματος των δυτικών Βαλκανίων και σε άλλες περιοχές. Το σενάριο αυτό θα μπορούσε να επιβάλλει τις προϋποθέσεις για την χρηματοοικονομική προσπάθεια και βαθμιαία να επιτρέψει την αύξηση του περιθωρίου για να καλύπτει μελλοντικά απρόβλεπτα γεγονότα στις εξωτερικές σχέσεις και πιθανές προσαρμογές που σχετίζονται με την εκτίμηση του αποπληθωριστή.

11. Αυτή η πρόταση για τον χρηματοοικονομικό προγραμματισμό της κατηγορίας 4 λαμβάνει υπόψη πλήρη στήριξη για τη Σερβία το 2002, υπό την προϋπόθεση ότι η αλλαγή του καθεστώτος θα έχει συντελεστεί στη Σερβία κατά το 2002. Το συνολικό ποσό θα έφθανε τα 5,3 δισεκατ. EUR με 800 εκατ. EUR για την περιοχή το 2001, με δυνατότητα να επεκταθούν στα 5,5 δισεκατ. EUR εάν τα μέσα ευελιξίας χρησιμοποιηθούν πλήρως το 2001.

ο νεοσ προγραμματισμοσ του κεφαλαιου 4 : εξελιξη των διαφορων παραγοντων των εξωτερικων πολιτικων

12. Πράγματι η υπόθεση κάλυψης μέσω επαναδιάθεσης από μόνη της θα μπορούσε να έχει σοβαρές συνέπειες για σχεδόν όλους τους τομείς που καλύπτονται από το κεφάλαιο 4. Επαναδιάθεση 3,4 δισεκατ. EUR (περίπου 570 εκατ. EUR ανά έτος) θα μπορούσε να θέσει υπό αμφισβήτηση τον ισχύοντα χρηματοοικονομικό προγραμματισμό, τις πολιτικές δεσμεύσεις και αναμονές που δημιουργήθηκαν από τον προϋπολογισμό του 1999 και του 2000, καθώς και τις συμφωνίες συνεργασίας, στρατηγικές επικοινωνίες και κανονισμούς που εγκρίθηκαν στα προηγούμενα δύο έτη. Όλα τα γεωγραφικά προγράμματα βοήθειας θα μπορούσαν σε πραγματικούς αριθμούς να περικοπούν σημαντικά.

13. Όπως εμφαίνεται στον πίνακα το σύνολο των υπολοίπων προγραμμάτων του κεφαλαίου 4 δεν θα υποστεί, υπό το παρόν σενάριο, μείωση σε ονομαστικές αξίες των χρηματοοικονομικών μέσων που είναι διαθέσιμα μεταξύ του 2000 και του 2006. Σύμφωνα με τη διαθεσμική συμφωνία μια επαναδιάθεση θα μπορούσε να χρησιμοποιηθεί πριν να γίνει προσφυγή σε αύξηση των δημοσιονομικών προοπτικών. Η επαναδιάθεση λαμβάνει υπόψη της τα ακόλουθα τρία ζητήματα:

- το γεωπολιτικό βάρος και προτεραιότητες που αποδίδονται σε ορισμένες περιοχές.

- το στόχο των προγραμμάτων που είναι η καταπολέμησης της φτώχειας.

- το περασμένο και το παρόν ιστορικό της Επιτροπής για την διαχείριση των διαφόρων προγραμμάτων.

Η σύγκριση έδειξε ότι, παρ' όλες τις περικοπές που έγιναν σε σχέση με τον προγραμματισμό του Μαΐου 1999 πριν τη βαλκανική κρίση, το σύνολο της θέσης 4 αυξήθηκε για την περίοδο 2000-2006 σε σχέση με την προηγούμενη περίοδο (1993-1999).

14. Με βάση αυτά η Επιτροπή κατέληξε στο συμπέρασμα ότι για τις γεωγραφικές θέσεις προϋπολογισμού, εκτός από τα δυτικά Βαλκάνια και την Πρώην Γιουγκοσλαβία, επιθυμεί να διατηρήσει πρώτα από όλα την αύξηση για την Ασία. Το πρόγραμμα για την Ασία είναι έντονα στραμμένο προς την καταπολέμηση της φτώχειας και κάθε μείωση θα μπορούσε να επηρεάσει άμεσα τους φτωχούς. Το γεωγραφικό κονδύλι θα αυξηθεί κατά 6,4% μεταξύ 2000 και 2006. Το κονδύλι για τη νέα περίοδο θα είναι συνεπώς κατά 11% υψηλότερο απ'ότι τα κονδύλια για το 1993 και το 1999 [1].

[1] 1. Τα ποσά της περιόδου 1993-1999 δεν είναι άμεσα συγκρίσιμα, επειδή οι δημοσιονομικές προοπτικές 1993-1999 αυξήθηκαν το 1995 για να ληφθεί υπόψη η διεύρυνση

15. Το πρόγραμμα για τη Νότια Αφρική έχει σημαντική πολιτική σπουδαιότητα καθώς και υψηλή προτεραιότητα καταπολέμησης της φτώχειας και θα μειωθεί μόνο ελαφρά για το 2000-2006. Το προτεινόμενο ποσό για τη Νότια Αφρική είναι συνεπώς το αποτέλεσμα της γραμμικής συνέχειας των 120 εκατ. EUR ανά έτος έναντι 123,5 εκατ. EUR που αποφασίστηκαν ήδη για τον προϋπολογισμό του 2000. Το πρόγραμμα έχει σταθεροποιηθεί.

16. Τα προγράμματα για τις τρίτες μεσογειακές χώρες, τις ΝΑΚ και τη Λατινική Αμερική, αντιθέτως, πρόκειται να μειωθούν κάπως σε σχέση με τον προγραμματισμό του Μαΐου 1999, δεδομένου του πιο περιορισμένου στόχου καταπολέμησης της φτώχειας και χειρότερου ιστορικού διαχειριστικής απόδοσης.

Ειδικότερα και σε ευθυγράμμιση με τα συμπεράσματα της συζήτησης για τους προσανατολισμούς της Επιτροπής οι καθυστερούμενες πληρωμές (RAL) αποτέλεσαν το κλειδί για την απόφαση μιας μικρότερης αύξησης για τις νέες δεσμεύσεις κονδυλίων και βοηθάει στην εξήγηση της μείωσης του κονδυλίου που προβλέφθηκε για τη Λατινική Αμερική για το 2000-2006, η οποία παρ' όλα αυτά έλαβε σημαντική αύξηση για το 2000. Ενώ ο κύριος στόχος της χρηματοοικονομικής και τεχνικής βοήθειας είναι η ενίσχυση των φτωχότερων στρωμάτων της κοινωνίας μέσω προγραμμάτων και σχεδίων σε συγκεκριμένο πεδίο της εμπειρογνωμοσύνης της ΕΕ, η οικονομική συνεργασία έχει ως στόχο τη δημιουργία του ιδανικού περιβάλλοντος για την οικονομική ανάπτυξη. Για τη Λατινική Αμερική το ποσοστό της μέσης ετήσιας ανάπτυξης για το 2000-2006 θα είναι -1,1% σε σχέση με το +4,5% κατά τη διάρκεια της περιόδου 1993-1999. Το συνολικό κονδύλιο 2000-2006 θα είναι κατά 17 % υψηλότερο του αντιστοίχου κονδυλίου 1993-1999, γεγονός που εξηγείται από τη σημαντική αύξηση 1993-1999.

Για τις ΝΑΚ το ποσό των 3,138 εκατ. EUR χρηματοοικονομικής αναφοράς που περιείχε ο νέος κανονισμός TACIS, αν και είναι απλώς ενδεικτικό, είναι κάτω από τον προγραμματισμό της Agenda 2000 και δικαιολογεί μείωση του προγραμματισθέντος ποσού. Το TACIS υπέστη περικοπή το 1998, 1999 και 2000 σε σύγκριση με το προηγούμενο έτος. Κατά τη διάρκεια της περιόδου 1993-1999 η μέση ετήσια ανάπτυξη ήταν -2,2%, δηλαδή μείωση σε πραγματικές αξίες. Όμως η περιοχή ΝΑΚ, παρά την μακρύτερη απ' ότι αναμενόταν μεταβατική οικονομική περίοδο, καθίσταται πιο σημαντική πολιτικά ενόψει της μελλοντικής διεύρυνσης. Συνεπώς η μέση ετήσια ανάπτυξη 2000-2006 θα είναι +3,2%. Είναι πιθανό ότι με το κονδύλι αυτό θα πρέπει να χρηματοδοτηθεί μια νέα συνεισφορά της ΕΚ στο ταμείο για το κέλυφος του Chernobyl. Πρέπει επίσης να σημειωθεί ότι ακόμη και πριν η νομική βάση επικεντρωθεί περισσότερο στην συγκέντρωση των προσπαθειών, η απόδοση διαχείρισης του TACIS ήταν τέτοια ώστε οι καθυστερήσεις πληρωμών να μπορούν να μειωθούν κατά τη διάρκεια του περασμένου έτους, πριν η νέα νομική βάση να προβλέψει μια πιο μεγάλη συγκέντρωση των προσπαθειών.

17. Το πρόγραμμα MEDA θα αυξηθεί κατά 16% κατά την περίοδο 2000-2006, δηλαδή κατά μέσο ετήσιο όρο 2,2%. Το πρόγραμμα αυτό θα πρέπει να χρηματοδοτήσει κατά τα επόμενα έτη το δεύτερο στάδιο της καθιέρωσης της ζώνης ελευθέρου εμπορίου ΕΕ/MED και συνεπώς την ενίσχυση της συνεργασίας με αυτές τις χώρες με στόχο την άμβλυνση των εμπορικών, κοινωνικών και οικονομικών επιπτώσεων. Η Τουρκία που πρόσφατα κατέστη επίσημα υποψήφια χώρα απολαύει του κονδυλίου MEDA για ένα ποσό που αυξήθηκε σημαντικά το 1999. Το χαμηλό επίπεδο εφαρμογής του 1999 υπήρξε αναμφισβήτητα ένας παράγοντας για την απόφαση μείωσης της χορήγησης για το 2001. επιπλέον, το υψηλό επίπεδο των ανεκτέλεστων προγραμμάτων (RAL) συνετέλεσε επίσης σ' αυτή τη μείωση. Θα πρέπει να καταβληθεί προσπάθεια για τη σταθεροποίηση των ανεκτέλεστων προγραμμάτων πριν το χρηματοοικονομικό κονδύλιο του προγράμματος αυξηθεί εκ νέου από το 2002 και πέρα. Η Επιτροπή θα συνεχίσει επίσης την ενεργή συμμετοχή της στη διαδικασία ειρήνευσης στη Μέση Ανατολή. Αυτές οι ειδικές επεμβάσεις θα μπορούσαν, εάν στεφθούν με επιτυχία, να δώσουν το έναυσμα για ουσιαστικές μεσοπρόθεσμες χρηματοοικονομικές ανάγκες. Σε σύγκριση με το 1993-1999, με εξαίρεση της αύξησης για τα δυτικά Βαλκάνια, η αύξηση του κονδυλίου MEDA ήταν η μεγαλύτερη (+50%).

18. Σε ό,τι αφορά τα επιμέρους ζητήματα, η Επιτροπή προτείνει την ελαφρά μείωση του κονδυλίου για επισιτιστική βοήθεια από 3,851 εκατ. EUR κατά τη διάρκεια της περιόδου 1993-1999 σε 3,458 εκατ. EUR για την περίοδο 2000-2006. Η επισιτιστική βοήθεια μειώθηκε κατά μέσο ετήσιο όρο 2,1% κατά τη διάρκεια της περιόδου 1993-1999 και θα αυξηθεί κατά 2,7% κατά μέσο όρο ή +17,6% κατά τη διάρκεια της περιόδου 2000-2006. Στόχος της επισιτιστικής βοήθειας είναι οι φτωχοί και η προτεινόμενη μείωση σε σχέση με τον προγραμματισμό Μαΐου 1999 θα πρέπει συνεπώς να είναι όσο το δυνατόν πιο περιορισμένη.

Όσον αφορά τις "άλλες συνεργασίες" η Επιτροπή επιθυμεί να περιορίσει τη μείωση σε σύγκριση με την Agenda 2000 στο 3%. Το κονδύλιο αυτό θα σταθεροποιηθεί με μέση ετήσια αύξηση 0,5 %, γεγονός που συνεπάγεται μειωμένο κονδύλιο για το 2000-2006 σε σχέση με το 1993-1999. Έχει ήδη αναληφθεί σημαντική προσπάθεια εξορθολογισμού υπό την έννοια ότι οι θέσεις προϋπολογισμού έχουν ομαδοποιηθεί σύμφωνα με τον επιμέρους προσανατολισμό τους: γεωγραφικό, περιβαλλοντικό, κοινωνικό ή σύμφωνα με τον τελευταίο χρήστη (ΜΚΟ). Οι συμφωνίες για την αλιεία υπό τις "άλλες συνεργασίες" είναι, τουλάχιστον βραχυπρόθεσμα, ανελαστικές ως προς τις δαπάνες και θα σταθεροποιηθούν καθόλη την περίοδο. Ταυτόχρονα, ένα νέο μέσο, η "διευκόλυνση ταχείας αντίδρασης" θα δημιουργηθεί σ' αυτό το χώρο. Η ήδη περιορισμένη κατάσταση του προϋπολογισμού μέσα στη συλλογική ομάδα επεμβάσεων δεν επιτρέπει παραπέρα μειώσεις.

19. Η ανθρωπιστική βοήθεια δεν θα έπρεπε να περικοπεί αφού παρουσιάζει καλή απόδοση, ορατότητα και επικέντρωση στους φτωχότερους πληθυσμούς που επλήγησαν από κρίση. Θα σταθεροποιηθεί στο υψηλό επίπεδο στο οποίο είχε ανέλθει μετά από μέση ετήσια ανάπτυξη της τάξης του 13,2 % κατά τη διάρκεια της περιόδου 1993-1999.

20. Ο παρών προγραμματισμός επιτρέπει τη σταδιακή αύξηση, κατά τη διάρκεια ολόκληρης της περιόδου, ενός ορίου που αφήνει περιθώριο για κάθε απρόοπτο σ' αυτόν τον απρόβλεπτο χώρο των εξωτερικών σχέσεων, καθώς και για πιθανές διακυμάνσεις του αποπληθωριστή.

21. Συμπερασματικά η Επιτροπή θεωρεί ότι η παρούσα πρόταση είναι ευθυγραμμισμένη με τους μεσοπρόθεσμους στόχους μας και με τις πρόσφατες πολιτικές αναλύσεις. Δείχνει τη διττή δέσμευσή μας για τη στήριξη τόσο των περιοχών που παρουσιάζουν γεωπολιτική σημασία για την ΕΕ όσο και για τις φτωχότερες περιοχές της υφηλίου ως σύνολο. Επίσης τηρεί τους περιορισμούς που επιβλήθηκαν από τις δημοσιονομικές προοπτικές και λαμβάνει υπόψη τη χρηματοοικονομική διαχειριστική ικανότητα.

Παράρτημα :

1- σύγκριση 1993-1999 με 2000-2006

2- νέος προγραμματισμός του κεφαλαίου 4 για 2000-2006

3- πρόγραμμα CARDS για τη νοτιοανατολική Ευρώπη

ΠΑΡΑΡΤΗΜΑ 1 - Σύγκριση περιόδου 1993-1999 με την περίοδο 2000-2006

ΝΤΕΛΟΡ II / ΒΕΡΟΛΙΝΟ (Απρίλιος 1999) / ΑΝΑΘΕΩΡΗΣΗ ΔΗΜΟΣΙΟΝΟΜΙΚΩΝ ΠΡΟΟΠΤΙΚΩΝ (Απρίλιος 2000)

>ΘΕΣΗ ΠIΝΑΚΑ>

ΠΑΡΑΡΤΗΜΑ 2 - Νέος προγραμματισμός του τομέα 4 για τ ην περίοδο 2000-2006

ΕΞΩΤΕΡΙΚΕΣ ΔΡΑΣΕΙΣ ΕΣΩΤΕΡΙΚΗ ΠΡΟΣΟΜΟΙΩΣΗ ΕΝΟΣ ΠΟΛΥΕΤΟΥΣ ΧΡΗΜΑΤΟΔΟΤΙΚΟΥ ΠΡΟΓΡΑΜΜΑΤΟΣ ΜΕ ΑΝΑΘΕΩΡΗΣΗ ΤΩΝ ΔΗΜΟΣΙΟΝΟΜΙΚΩΝ ΠΡΟΟΠΤΙΚΩΝ ΓΙΑ ΤΗΝ ΠΕΡΙΟΔΟ 2001-2006

>ΘΕΣΗ ΠIΝΑΚΑ>

(1) Το συνολικό ποσό που προβλέπεται για τα δυτικά Βαλκάνια ανέρχεται σε 5,5 δισεκατ. ευρώ, υπό τον όρο ότι η Σερβία θα αποκτήσει δημοκρατική κυβέρνηση το 2001. Οι πρόσθετες ανάγκες θα χρηματοδοτηθούν από το μέσο ευελιξίας με το ποσό των 200 δισεκατ. ευρώ.

(2) Δυτικά Βαλκάνια: Το ποσό των 542 εκατ. ευρώ για το οικονομικό έτος 2000 αποτελείται από τα 472 εκατ. ευρώ που ενεγράφησαν στον προϋπολογισμό του 2000 + 40 εκατ. ευρώ που θα μεταφερθούν από άλλες δράσεις + 30 εκατ. ευρώ που μεταφέρθηκαν από το 1999 στο 2000.

(3) Το περιθώριο για το 2000 παραμένει στα 29.220 εκατ. ευρώ (το ποσό προσαρμόσθηκε μετά την προαναφερόμενη μεταφορά).

ΠΑΡΑΡΤΗΜΑ 3 - Πρόγραμμα CARDS για την νοτιοανατολική Ευρώπη

>ΘΕΣΗ ΠIΝΑΚΑ>

(1) 240 + 30 (μεταφορά) + 40 (αναδιάταξη)

(2) Εάν η Σερβία αποκτήσει δημοκρατική κυβέρνηση το 2001, οι πρόσθετες ανάγκες θα χρηματοδοτηθούν από το μέσο ευελιξίας

(3) Στην περίπτωση που χρησιμοποιηθεί το μέσο ευελιξίας το 2001

(4) Δεν έχει προγραμματισθεί ακόμη